Eesti Energia pakkus krõbeda hinnaga päikeselaenu(4)
Üks Eesti Energialt paneelide ostuks pakkumise saanud klient nimetas seda röövellikuks ja inimeste lüpsmiseks, mida Eesti Energia sugune ettevõte teha ei tohiks.
Seda enam, et Swedbank pakub samal ajal omal initsiatiivil laenu päikesepaneelide ostuks ja paigaldamiseks. „Intress on soodsam kui teistel väikelaenudel. Fikseeritud intress on kõigest 4,9 protsenti. Laenu saad võtta kuni 10 aastaks. Mida pikem periood, seda väiksem on kuumakse,“ teatas riigi suurim pank.
Kui Ekspress asja vastu huvi tundis, teatas Eesti Energia pressiesindaja Priit Luts heast uudisest: „Mõned nädalad tagasi saime Inbankiga läbirääkimiste tulemusel hakata pakkuma intressi 7,9 protsenti ning sealhulgas puudub meil lepingutasu, mis Swedbankil on.“
Swedbanki lepingutasu on üks protsent laenusummast, kuid vähemalt 100 eurot.
Luts lisas, et Eesti Energia alustas koostööd Inbankiga mullu, kui korraldas konkursi järelemaksu pakkuja leidmiseks.
„Huvi päikeseenergia vastu on järjest suurenenud, kuid nägime, et paljudel jääb lõplikust ostuotsusest puudu suurem ühekordne sissemakse,“ selgitas Luts. „Kliendid ei ole kindlasti kohustatud kasutama meie finantseerimist ja hea meelega pakume paneele ka klientidele, kellel on finantseerimine mõnest muust kohast olemas.“